open-index/open-wikipedia-markdown huggingface dataset:
Basshunter

**Basshunter**, **Jonas Erik Altberg** (22 desembre 1984) es un cantor e DJ svensce.

## Discografia
### Albumes
* *[[The Bassmachine]]* (2004)
* *[[LOL (^^,)|LOL <(^^,)>]]* (2006)
* *[[Now You're Gone – The Album]]* (2008)
* *[[Bass Generation]]* (2009)
* *[[Calling Time]]* (2013)

### Singulares
* "The Big Show" (2004)
* "Welcome to Rainbow" (2006)
* "Boten Anna" (2006)
* "Vi sitter i Ventrilo och spelar DotA" (2006)
* "Jingle Bells" (2006)
* "Vifta med händerna" (2006)
* "Now You're Gone" (2007)
* "Please Don't Go" (2008)
* "All I Ever Wanted" (2008)
* "Angel in the Night" (2008)
* "Russia Privjet (Hardlanger Remix)" (2008)
* "I Miss You" (2008)
* "Walk on Water" (2009)
* "Al final" (2009)
* "Every Morning" (2009)
* "I Promised Myself" (2009)
* "Saturday" (2010)
* "Fest i hela huset" (2011)
* "Northern Light" (2012)
* "Dream on the Dancefloor" (2012)
* "Crash & Burn" (2013)
* "Calling Time" (2013)
* "Elinor" (2013)
* "Masterpiece" (2018)
* "Home" (2019)
* "Angels Ain't Listening" (2020)
* "Life Speaks to Me" (2021)
* "End the Lies" (& Alien Cut) (2022)
* "Ingen kan slå (Boten Anna)" (Victor Leksell) (2023)

## Lia esterna
* Paje ueb ofisial
Rio Nilo

La **Rio Nilo** es un rio major cual flue a norde en Africa norde-ueste, e es regardada comun como la rio la plu longa en la mundo, an si algas dise ce la Rio Amazona es la plu longa. La Nilo, cual es 6853 km de longia, es un rio "internasional", car sua basin covre 11 paises, pd Tanzania, Uganda, Ruanda, Burundi, la Republica Democrata de la Congo, Cenia, Itiopia, Ertra, Sudan Sude, la Republica de Sudan, e Egipte. La rio es la fonte xef de Egipte e Sudan.

La Rio Nilo ave du enflues major, la Rio Nilo Blanca e la Rio Nilo Blu. La Nilo Blanca es videda como la comensa de la Nilo mesma. La Nilo Blu es la fonte de la plu de la acua e deponeda. La Nilo Blanca es plu longa e comensa en la rejion de la Lagos Grande de Africa. Lo flue tra Tanzania, Lago Victoria, Uganda e Sudan Sude. La Nilo Blu comensa a Lago Tana en Itiopia e flue a Sudan de la sude-este. La du rios junta alga norde de la capital site de Sudan Khartoum.

La parte norde de la rio flue norde tra la deserto de Sudan a Egipte, alora fini en un delta grande e vacua en la Mar Mediteraneo. La Sivilia de Egipte e la renas sudani ia depende de la rio de edas antica. La plu de la popla e sites de Egipte es longo la partes de la vale de la Nilo norde de Aswan, e cuasi tota de la locas cultural e istorial de Egipte antica es trovada longo la rivas.
Rio Mississippi

La **Rio Mississippi** es la rio xef de la basin du en grandia a la continente America Norde, con sola la basin de la Baia Hudson plu grande. La rio es tota en la SUA, an si la basin estende en Canada. Sua fonte es Lago Itasca en Minnesota norde, e lo flue jeneral sude per 3730 km a la delta a la Golfo de Mexico.  Con sua multe enflues, la basin de la Mississippi drena tota a partes de 31 de la statos de la SUA e du provinses de Canada entre la Montes Rocosa e la Montes Apalatxian.

La americanes orijinal ia abita longo la Rio Mississippi e sua enflues per milenias. La plu de los ia es xasores-coliores, ma algas, como la construores de colinetas, ia formi sosias de cultivores susedosa. La ariva de europeanes en la sentenio 16 ia cambia la modo de vive de la americanes orijinal prima como esplorores e plu tarde como colonistes, ia veni a la basin en cuantias cresente. Orijinal, la rio ia servi como un impedi cual ia formi bordas per Espania Nova, Frans Nova, e la Statos Unida temprana. Alora, lo servi como un arteria esensal per transporta e comunica. En la sentenio 19, en la culmina de la ideolojia de "destinia evidente", la Mississippi e alga enflues ueste, spesial la Rio Missouri, formida via per la estende de la Statos Unida a la ueste.

La areas formida de stratos spesa de la depones de la rio es un de la rejiones la plu fertil en la pais, cual ia resulta en la eda de barcones de vapor a la rio. En la Gera Interna American, la catura de la Mississippi par fortes de la norde ia marca la punto de reversa a vinse, la resulta de la importa de la rio como un via de comersa e viaja. Causada par la crese de sites e la grandia de la barcones e barcasas cual segue la barcones tradisional, la prima desenios de la sentenio 20 ia vide la construi de obras enorme de injenia como la paradeluvias, pararios, e clusos, comun construida en combina.

Pos la comensa de developa moderne de la basin, la Mississippi ia vide ance susa comparti de contamina e problemes ecolojial, spesial la volumes enorme de la supraflue cultival, cual ia condui a la zona mor de la Golfo Mexican estra la delta. En anios resente, la rio ia mostra un move continual a la canal de la Rio Atchafalaya en la delta. Un cambia de la curso ta es un desastre economial per la site e porto de Nova Orleans.
Rio Congo

La **Rio Congo** es la rio du en longia en Africa, plu corta sola ca la Rio Nilo, e la rio du en volum de desflue, min ca sola la Rio Amazona. Lo es ance la rio la plu profonda, tan profonda como plu ca 220 m, e es la sola rio cual crusi la ecuator du veses. La rio e sua enflues flue tra la foresta pluvosa du en grandia, seguente la foresta de la Amazona. 

La comensas de la Congo es en la montanias e montes de la falion de Africa este, e en Lago Tanganyika e Lago Mweru, cual enflue la Rio Lualaba, cual deveni la Congo pos la Cascade Boyoma. La rio Chambeshi (pron Txambexi) en Zambia es probable la fonte de la Congo. Con la Lualaba, la Rio Congo es sirca 4370 km. La basin ave un area total de sirca cuatro milion km2, o 13% de la continente de Africa.

La nom "Congo" orijina de la Rena de Congo, cual ia es locada sur la riva sude de la rio. La rena ia es nomida per la popla banta - la congo - conoseda en la sentenio 17 como la "esicongo". Sude de la Rena de Congo ia es la Rena Cacongo, notada en 1535. Abraham Ortelius, en sua mapa de la mundo de 1564, eticeti la site a la boca de la rio "Manicongo". La nom "Congo" probable deriva de un parola per un asembla tribal. La nom moderne per la popla (congo o bacongo) ia es introduida en la sentenio 20 temprana.

La intera de la basin de la Congo es poplida par popla bantu, divideda entre alga sentos de tribus o grupos etnico. La estende bantu es estimada como ateni la Congo media par sirca 500 aec, e la Congo alta par la sentenio prima ec. Restas de la popla orijinal ci la migra de la bantus ia deloci - la pigmeos (o abatua) de la filo ubangan - resta en la areas distante en la foresta densa de la basin de la Congo.
Rio San Lorenzo

La **Rio San Lorenzo** (engles: *Saint Lawrence River*. Franses: *Fleuve Saint-Laurent)* es un rio grande en la latitudes media de America Norde. Lo flue jeneral en un dirije norde-este, juntante la Lagos Grande con la Mar Atlantica e forminte la esflue de la basin de la lagos. Lo traversa la provinses canadian de Quebec e Ontario, e es un parte de la borda entre Ontario e la stato de la SUA de Nova York.

La Rio San Lorenzo comensa a la esflue de Lago Ontario e pasa tra Montreal e Quebec Site ante drenante en la Golfo San Lorenzo, la estuario la plu grande en la mundo. La rio deveni mareal un distante corta pos Quebec Site. La rio es 3058 km de sua fonte la plu distante a la boca, e 1197 km de la esflue de Lago Ontario. La fonte ultima es la Rio Norde en la Cadena Mesabi en Minnesota. Car la rio crusi tan multe lagos, lo ave multe cambias de nom. Un sistem de canales e clusas, nomida la Via Maral de San Lorenzo, ia es abrida ofisial en 1959 par Rena Elizabeth 2 e presidente Dwight D. Eisenhower. La via permete aora ce barcones de mar pote pasa a e de Lago Superior.

La esploror european prima ci ia naviga la Rio San Lorenzo ia es Jacques Cartier. Car el ia ariva a la estuario sur la dia de la festa de San Lorenzo, el ia nomi lo per el. A acel tempo, la pais longo la rio ia es abitada par la irocuoi. Otra grupos de americanes orijinal ia abita plu norde e ueste, de la familia algoncian. La europeanes cual visita frecuente ia es la euscara, ci ia veni a la golfo e rio xasante balenas en la sentenio 16 temprana. La euscaras ia intercambia con la americanes orijinal. Ultima, la area ia es prendeda par Frans, e continua tal asta la vinse par Britan en la sentenio 18.
Moda roman antica

**Vestes en Roma antica** ia es jeneral composada de un *[[tunica]]* (camison) sin mangas o con mangas corta, tipal ateni la jeno per mases, e con mangas e plu longa per femas. A avenis formal, sitadanes mas ia pote porta un *[[toga]]* de lana, drapeda supra la tunica, e sitadanes fema e sposida ia porta un *[[palla]]* (un capa) supra un *[[stola]]*, un veste simple, volumosa, e longa, con mangas. Vestes, sapatos, e otra ajuntas a la vestes, ia pote indentifa la seso, prestijia, titulo, e clase sosial, e donce ia ofre un modo de controla sosial. Esta ia es plu clar en la segrega de niveles de sejas a teatros publica, juas, e festes, e en la vestes ofisial de judores, pretes, e ofisiores militar. Femes de la clases plu alta ia porta sempre un velo, cuando los vade esta sua casas.

La toga ia es videda como la veste nasional de Roma, ma per ativias dial, la plu de Romanes ia prefere vestes plu casual, pratical, e confortosa. La tunica, en formas variosa, ia es la veste fundal per tota clases, ambos sesos, e la plu de ocupas. Lo ia es tipal fabricada de linen, e ia es aumentada cuando nesesada con vestetas o con tipos variosa de vestes per la dias fria o pluvosa, como pantalas per omes, e capas, jacones, e xapos. En partes de la impero plu fria, pantalones ia es portada. La plu de romanes urban ia porta sapatos, pantoflas, botas, o sandales. En la campania, algas ia porta zocos.

La plu de vestes ia ave un strutur simple e un forma fundal, e la produi ia nesesa talia minima. Tota ia es produida par mano e cada prosede nesesa capasia, sabe, e tempo. Fili e texe ia es videda como ocupas virtuosa e frugal per femes roman de tota clases. Damas rica, incluinte Livia, la sposa de Augusto, ia pote mostra sua valuas tradisional par produi vestes a casa, ma la plu de omes e femes ci ia pote compra los, ia compra vestes de artisanes spesial. Relativa a la costa fundal de vive, an vestes simple ia es cara, e ia es resiclida multe veses a su de la grados sosial.

La elite de Roma ia produi leges desiniada per limita mostras publica de ricas e lusosias personal. La leges no ia es multe susedosa, car la mesma elite rica ia joia sua vestes lusosa. Stofas esotica ia es otenable, a un costa: damascos de seda, gazas diafana, stofa de oro, brodes detaliosa, e tinjes vivin e cara como jala de zafran e purpur de Tiro. No tota tinjes ia es cara, e la plu de romanes ia porta vestes colorosa. Vestes limpa e briliante ia es un marca de respeta e state entre tota clases sosial. La broxes e otra fisadores usada per securi vestes como capas ia dona plu oportunes per beli e esibi.
Lansia

Un *'lansia* es un arma cual es composada de un ase, normal de lenio, con un fini puntida. Alga lansias ave un punto fada de la fini de la ase, cual es durida con foco; otras ave un punto de un materia plu dura fisada a la ase, como petra, osidiana, fero, aser o bronze.
La cuatrodes dias de Musa Dagh

La **cuatrodes dias de Musa Dagh** (deutx: *Die vierzig Tage des Musa Dagh*) es un novela de 1933 par la scrivor Franz Wefel fundida sur avenis real cual ia aveni en 1915, en la anio du de la Gera Mundal Prima en la comensa de la jenoside haieren.

La novela foca en la autodefende par un comunia peti de haieren vivente prosima a Musa Dagh, un montania en la Provinse Hatay en la Impero Osmanan (oji Turcia sude), como ance en avenis en Istanbul e en capitales de provinse, do la governa de la Turces Joven ia dirije la deportas, campas de consentra e masacras de la sitadanes haieren de la impero. Esta politica, como ance la culpables de el, ia es controversa e disputada de 1915. Par causa de esta o cisa an con el, la estende de la Jenoside Haieren ia es poca conoseda asta la novela par Werfel, cual ia implica rexerca volumosa e es jeneral asetada como fundida sur avenis istorial.

La novela ia es orijinal publicida en deutx en novembre 1933. El ia ateni un grande susede internasional e ia es atribuida per mostra a la mundo la evidentia sur la persegue e la jenoside aplicada contra la nasion haieren en la Gera Mundal Prima.
Responde iudi a La cuatrodes dias de Musa Dagh

*[[La cuatrodes dias de Musa Dagh]]* es un novela par la autor Franz Werfel. Fundida sur la avenis en Musa Dagh en 1915 en la jenoside haiaeren en la Impero Osmanian, la libro ia ave un rol en la resiste iudi su la nazis. Lo ia pasa de mano a mano en la getos iudi en la Europa ocupada par la nazistes, e lo ia deveni un esemplo e un simbol per la iudis en Europa.
Nicolas Donin

**Nicolas Donin de La Rochelle**, ia es un prete franses de la prima dui de la sentenio 13, convertida a cristianisme prosedente de la relijio iudi. El es xef conoseda par sua rol en la disputa de Paris de 1240, cual ia resulta en la arde de tota la libros de Talmud cual ia pote trova.

Donin ia es ja escluida de la geto de Paris par la rabi Yechiel de Paris ante tota la comunia e con la rituo tipal. Pos 10 anios vivente estra la comunia iudi, el ia es batizada e ia deveni fransiscan.

El ia partisipa en la persegue de la iudis franses cual ia aveni junta a la crusadas.

En 1238, el ia vade a Roma, do ia denunsia a la Pape Gregorio 9 35 articles de la Talmud como blasfemal contra cristianisme, spesial per duta sur la virjinia de Maria e la incarne divin de Cristo. La Pape ia envia a la autorias eglesal transcrives de la acusas par Donin e la ordina de colie tota la Talmud e depone en la moncerias dominican e fransiscan, per es ardeda si pos esamina los on ta confirma acel acusas.

La ordina papal ia es segueda sola en Frans, do en marto 1240 on ia ordina a la iudis a dona tota la Talmudes. La re Louis 9 ia demanda un debate entre la rabis plu importante (Yechiel de Paris, Moises de Coucy, Judah de Melun e Samuel ben Solomon de Château-Thierry) e Donin, cual ia aveni la 12 junio de la mesma anio. La rabis ia razona futil contra la acusas de blasfema e nonmoralia. La comision real ia conclui ce la libros ta debe es ardeda e, en 1242, des-du mil libros ia es ardeda, multe de los no esente la Talmud, ma cualce libro en ivri.
Lamaria

**Lamaria** (ance "Lamara" o "Lamia"; cartuli: ლამარია) es un diva en mitolojia cartuli, spesial en la etnico svan. Como multe otra dios de la panteon svan, sua nom es derivada de un person santa en cristianisme: Maria (madre de Jesus). Lamaria es un diva de la ximineria, un protejor de boves, e un protejor de femes, spesial en pari. El serti ance la fertilia de la campos de gran de la vileta. El ia es ance regardeda como la matron de abeoria, an si esta rol ia es plu tarde asiniada a la interpreta svan de San Jorjio.

Lamaria es categorida jeneral oji como un diva de la roles e locas de femes. El ia es respetada par femes o en sua casas en la asentia de omes (la "interna de la interna"), o en santerias peti en locas nonabitada estra la bordas de la vila (la "esterna de la esterna"). Esta ia es contrastada con la rituos relijial presentada par omes per roles mas, cual es presentada o a rituos publica estra la casa, o en eglesas distante sur la lados de montes (la "esterna de la interna" e la "interna de la esterna", en esta ordina). Ofres a Lamaria ia inclui stofa, joalas, e perlas. A veses, ximinerias peti e portable ia es usada per rituos a estra cual envolve Lamaria.
Hestia

En la relijio de Elas antica, **Hestia** (elinica: Ἑστία, "ximineria") es un diva virjin de la ximineria, arciteta, e la ordina santa de familia, la casa, e la stato. El ia es la fia plu vea de la titanes Rea e Crono, e un sore per Zeus, Posedon, Demetra, Hera, e Hade.

Hestia ia reseta la ofre prima a cada sacrifia en la casa. Estra la casa, la *[[pritaneo]]*, la ximineria e foco de la comunia, ia es sua santeria ofisial. Con la institui de un colonia nova, un flama de la ximineria publica en la site mardrin ta es portada a la colonia nova. Sua egal roman es Vesta, e Herodoto egali el con la diva scitian Tabiti.

La nom e roles de Hestia mostra la importania de la ximineria en la vive sosial, relijial, e political de Elas antica. Lo ia es esensal per caldia, prepara de comedas, e la completa de ofres sacrifial a la dios; en la final, Hestia ia es la resetor costumal de la sacrifia prima, e ia es ofreda la prima e final brindas de vino a festas. Sua animal de sacrifias ia es la porco domada. La estingui acaso o descurada de la foco de la casa ia representa un fali de la cura e cargas relijial de la familia; fali de la manteni de la foco publica en sua templo o santeria ia es un fali de debe per la comunia intera.

En la mitos, Hestia ia refusa la proposas de sposi par Posedon e Apolo, e jura se per manteni eterna sua virjinia. Afrodite ia atenta curvi sua cor, ma Hestia ia rejeta la valuas de Afrodite e deveni la antitesa asteninte e familial de Afrodite. 

Zeus ia carga Hestia la debe de manteni la focos de la ximineria de Olimpo con la partes grasosa de la animales sacrifiada a la dios. A cualce loca do comedas ia es coceda, o un ofre ia es ardeda, Hestia ia reseta sua comparti de onor. Ance, en tota templos de la dios, el ta ave un comparti de onor. Per tota persones mortal, el ia es la xef de la divas.
Geto

Un **geto** es un parte de un site, tipal un visineria misera, ocupada par un popla o poplas minor (orijinal par la iudis). La parola es ance aplica a cualce area de un site o vila grande poplida cuasi tota par membros de un popla videda como inferior o perilosa par la popla de la site estra la geto. Orijinal, la nom ia es usada per areas restrinjeda de iudis, ma lo ia es ance usada per areas de romani o muslim en partes de Europa o african-americanes o latina-american en partes de la SUA, e otras. Oji, lo es comun usada per areas povre, sin sujeste un minoria o un otra. A veses, lo es usada par la popla de la area como un nom de solidaria e autorespeta.

## Etimolojia
La parola "geto" en elefen veni de la linguas sur cual es fundida (franses e italian *ghetto*, portuges, espaniol e catalan *gueto*). La parola veni de la area iudi de Venezia, la geto venezian en Cannaregio, relatada a la parola "fonderia" (*ghèto*) car on ia ave un prosima a la geto de la site en 1516. En 1899 la terma ia estende sua usa a areas urban folida de otra minorias.

An tal, la etimolojistes no acorda sur la orijina de la parola en venezian. On ave teorias cual relata lo a la venezian *ghèto* (fonderia), a la ivri *get* (ata de separa), a la ides *gehektes* (encluida), a la latina *Giudaicetum* (iudi), a la italian *borghetto* (site peti), a la franses antica *guect* (garda). Otra posiblia es sua relata con la parola *Egitto* (Egipte), de la latina *Aegyptus* (cisa en recorda de la esclui).

## Vive en la geto

Getos per iduis ia es atacada e destruida multe veses in istoria. La plu resente esemplo es la atentas par la Nazis en Deutxland, Polsca, e otra nasiones, per elimina la iudis de sua paises e, asta la fini de la Gera Mundal 2, de la mundo intera. 

Per esemplo, la vive en la geto de Warsaw ia es multe difisil, car pd on no ia ave sapon per limpia o carbon per caldia. Suprafoli ia es comun: on ia ave entre 15 e 20 persones en un sola sala, cual ia resulta en persones abitante en la strada en la dia. Multe persones ia mori par fria e fame, car la popla ia es furnida con sola 184 calorias per person (min ca 10% nesesada). Persones mor ia es dejeta a la stradas. La poca survivores ia es alora colieda e enviada a campos per es matada..

## Referes


## Lias esterna
* Geto ivri de Venezia
* La geto de Warsaw - Paje ueb personal de Dominique Natanson
Preserva istorial

**Conserva istorial** o **conserva de erita** es un atenta cual xerca conserva e proteje construidas, ojetos e otras fabricadas de importa istorial.
Enrolas de la Mar Mor

La **Enrolas de la Mar Mor** es manoscritos relijial iudi antica, la plu scriveda en ivri, trovada en la Cavas de Cumran en la Riva Este sirca la Mar Mor.

## Lia esterna
* Fratos falsida de la Enrolas de la Mar Mor
Impero Guptan

La **Impero Guptan** ia es un impero de India antica, esistente de la sentenio tre media ce a 590 ce. A sua culmina, de sirca 319 a 550 ce, lo ia covre  multe de la sucontinente de India. Esta periodo es nomida la Eda Oro de India par alga istoristes, an si esta descrive ia es disputada par otras. La dinastia renante de la impero ia es fundida par la re Sri Gupta. La renores la plu notable de la dinastia ia es Chandragupta un, Samdragupta, e Chandragupta du. La poesiste de sentenio sinco, Kalidasa, ia atribui a la guptas la concista de sirca 21 renas, e en e estra India, incluinte la renas de Parasikas, la Hunes, la Kamboja, tribus en la vales de la rio Oxus este e ueste, la Kinnaras, Kiratas, e otras.

La avenis notable de esta periodo ia es la developas cultural grande cual aveni en la rena de Chandragupta du. Tota fontes leteral, como Mahabharata e Ramayana, ia es santida en esta periodo. La periodo guptan ia produi eruditas como Kalidasa, Aryabhata, Varahamihira, Vishnu Sharma, e Vatsyayana, ci ia fa avansas grande en la eda. Siensa e dirije political ateni altas nova; atenis en arciteta, sculta, e depinta ia crea la modeles de arte a pos, no sola en India ma a un distante grande de sua bordas. Lias forte de comersia ia fa ance ce la rejion ia deveni un sentro importante de arte, e ia causa ce la rejion ta deveni un fonte per la developa de renas prosima en Miama, Srilanca, e Asia sude-este. La Puranas, poesias longa temprana sur un varia de sujetos ia es ance arcivida como testos scriveda en esta periodo.

La impero ia mori ultima como un resulta de multe fatores, como un perde de teritorio e autoria causada par sua propre desacordas, e par la invade de la popla hun de Asia sentral. Pos la colasa de la Impero Gupta en la sentenio ses, India ia es denova renada par multe renas rejional. Un linia minor de la clan guptan ia continua rena en Magadha pos de desintegra de la impero. Esta guptas ia es ultima ejetada par la renor Harsha, un vardhana ci ia fundi sua impero en la dui prima de la sentenio sete.
Musa Dagh

**Musa Dagh** (turces *Musa Dağı*; haieren Մուսա լեռ, *Musa leṛ*; arabi جبل موسى‎ *Jebel Musa*; sinifiante "Montania de Moses") es un montania en la provinse de Hatay en Turcia. En 1915 lo ia es la loca de un resiste haieren susedosa a la jenoside haieren, un aveni cual ia inspira Franz Werfel per scrive la novela *[[La cuatrodes dias de Musa Dagh]]*.
Impero Maurian

La **Impero Maurian** (*मौर्य राजवंश* Maurya Rājavśa) ia es un potia estendosa de la eda de fero, fundida par Chandragupta Maurya en Magadha, cual ia domina India antica entre 321 aec e 187 aec. Conteninte la majoria de Asia sude. Sua site capital ia es Pataliputra (aora Patna). Lo ia estende sur sinco milion km2 a sua culmina su Ashoka (pronunsiada "Axoca").

Chandragupta Maurya ia crea un armada, aidada par Chanakya (ance nomida Kautilya) e ia suverti la Impero Nandan en sirca 322 aec. El ia estende rapida sua potia a ueste tra India sentral e ueste par concista la satrapias restada par Alexandro la grande, e par 317 aec, ia ocupa completa India norde-ueste. La impero alora ia vinse Seleucus un, un diadoco elinica e fundor de la Impero Seleucan, en la Gera Seleucan-Mauryan, ganiante tal plu teritorio a la ueste de la rio Indus.

La impero ia es un de la imperos la plu grande en India. Lo ia estende a la norde longo la Himalaias, a la este en Asam, a la ueste en Balotxistan e la montes de la Hindu Cux. La impero ia estende a en la sentro de India e ta inclui Kalinga (aora Odisha) cuando lo ia es concistada par Ashoka. Lo declina per sirca 50 anios pos Ashoka, e ia disolve en 185 aec con la fundi de la dinastia Shungan en Magadha.

Su la domina par Chandragupta Maurya e sua seguentes, comersia, cultiva, e economia ia flori en India, beneficante de la crea de sistemes de finansia, governa, e securia singular e efetosa. Pos la gera con Kalinga, la impero ia vide cuasi dui un sentenio de pas e securia su Ashoka. India ia joia ance un eda de armonia sosial, cambias de relijio, e estende de siensa. Chandragupta Maurya ia adota jainisme e Ashoka ia adota budisme, cual ia promove un pas sosial e political. Ashoka ia promove la sperde de misiones budiste a Srilanca, Asia sude-este e ueste, Africa norde, e Europa mediteraneo. Lo es an posible ce monces budiste ia influe la filosofias e relijios de la mundo elinica.

La cuantia de popla de la impero ia es estimada como 50 a 60 milion, cual ia fa ce la Impero Mauryan ia es un de la imperos la plu multe poplada de anticia. Arceolojial, la periodo ia es en la eda de la vasos negra briliada norde. La Arthashastra e la Proclamas de Ashoka es la arcivos xef de la eda mauryan. La Leones de Ashoka a Sarnath es la simbol nasional de India moderna.
Pisa

**Pisa** es un site en la rejion Toscana de Italia sentral. Lo monta la rio Arno, apena do la rio esflue en la Mar Liguria. Lo es la capital de la provinse de Pisa. An ce Pisa es famosa per sua tore apoiada (la tore de campaneria de la catedral de la site), la site de plu ca 90 mil abitantes (sirca 200 mil en la area urban) conteni plu ca 20 otra eglesas istorial, alga palasios medieval, e pontes variosa supra la Arno. Multe de la arciteta de la site ia es finansiada par sua istoria como un de la republicas maral la plu susedosa de Italia.

La site es ance la loca de la Universia de Pisa, cual ave un istoria cual estende a la sentenio 12, e lo ance ave la *[[Scuola Normale Superiore di Pisa]]*, fundida par Napoleon] en 1810, e sua enfante, la *[[Scuola Superiore Sant'Anna]]*, un de la plu respetada universias en Italia.

La orijin de la nom "Pisa" es un misterio. On ia sujeste variosa ce la pelasgos, la elenicas, la etruscas, e la ligurianes ia es la fundores de la site, per esemplo, como un colonia de la site antica de Pisa en Elas. Restas arceolojial de la sentenio sinco aec ia mostra ce la esiste de un site a la mar cual ia intercambia con la elinicas e la galos. La esiste de un necropoli etrusca, descovreda en escava en la Arena Garibaldi en 1991, suseste forte ce la site ia es fundida par la etruscas. La leteratur elinica ia dise frecuente ce lo ia es un site multe antica.

Pisa ave un istoria multe interesante, con multe cambias de rena: Lo ia es un parte de la Republica Roman, 180 – 27 aec, e de la Impero Roman, 27 aec - 476 ec. Lo ia es un parte de la Rena de Odoacer, 476 ec – 493, cual es comun usada como un marca de la fini de la Impero. Ma lo ia es concistada par la ostrogotos, e deveni un site de la Rena Ostrogoto, 493 – 553. La Impero Roman Este ia reclama lo per un dui sentenio, 553 – 603, cuando lo es clamada par la Rena Lombarda, 603 – 773. Carlos la grande ia concista lo e ia rena 774 – 812. Lo deveni la Marcia de Toscana como un parte de la Impero Roman Santa, 812 – 1000. 

Lo ateni autonomia como la Republica de Pisa per plu ca cuatro sentenios, 1000 – 1406, ma es asorbada par la Ducia de Firenze, 1532 – 1569, e alora la Ducia Grande de Toscana, 1569 – 1801. Per ses anios, lo ia es un parte de la Rena de Etruria, 1801 – 1807, e donce ia es asorbada en la Impero Franses, 1807 – 1815. Lo deveni un parte de la Ducia Grande de Toscana denova, 1859 – 1860. Pisa ia es incluida en la Rena de Italia, 1861 – 1946, e pos la Gera Mundal Du, en la Republica de Italia, 1946 a la presente.
Nadsat

**Nadsat** es un jergo naral usada par la adolesentes en la novela "A clockwork orange" ("un orania mecanical") par Anthony Burgess. La titulo de la libro es, seguente Burgess, de un espresa el ia oia en un bar *as queer as a clockwork orange* ("tan strana como un orania mecanical"), cual el interprete como sujestente la confusa de la person natural e la idea ce persones es no plu ca macinas complicada. Burgess ia es un linguiste en ajunta a un noveliste, e usa sua esperia per crea un jergo per sua carateres en la forma de un engles influeda par rusce. La nom "nadsat" mesma deriva de la sufisa rusce -надцать per engles *-teen* como en *thirteen* (des-tre) per adolesente. Nadsat es ance usada en la filma derivada de la libro par Stanley Kurbrick.

La antieroe e naror de la libro - Alex - usa lo en un stilo de la prima person per raconta sua nara a la lejor. El ance usa lo per comunica con otra carateres en la novela, como sua *droogs* (de rusce друг, "amis"), parentes, vitimes, e cualce persones de autoria. Como con multe parlores de varias nonormal de engles, Alex es capas de parla engles normal cuando el vole.

Nadsat es fundal engles con alga parolas emprestada de rusce. Lo conteni ance influes de la jergo rimante, la *[[King James Bible]]*, la lingua deutx, la jergo de jovenes en scolas engles, e alga parolas inventada. Alga parolas es cuasi enfantin, como *eggiweg* per *egg* ("ovo") e *appy polly loggy* per *apology* ("escusa"). Parolas como *like* e *old* es usada como plenintes o marcas.

Multe esemplos de rusce es cuasi englesida: per esemplo, *lewdies* es de люди ("persones"); *baboochka*, de бабушка (ava, per "fem vea"). Algas es cortida: pe *pony*, de понимать ("comprende"), *veck*, de человек ("person, om").  Ma alga parolas es plu direta de rusce: devotchka es de девочка ("xica")

Un otra modo de construi parolas per nadsat es con omofones. Per esemplo *horrorshow*, cual sona como la engles parolas per "teror" e "gala", es vera de la parola rusce хорошо ("bon"); o "Gulliver", derivada de rusce голова ("testa").

Plu, alga partes de la jergo es construida de engles par fusa, corti, o composada: *guff* es un corti de *guffawing*, es un rie; un *polyclef*, de "multe claves" es un clave sceletin; la *staja* es un corti de *state jail* o prison de stato; un *cancer* es un corti de *cancer stick*, un espresa engles temprana per sigareta.

Final, Burgess usa alga esemplos de la jergo rimante de London, nomida "Cockney": *cutter* ("mone") es un rima de *bread and butter* ("pan e bur", pd la nesesas de vive, como mone).
Persegue de cristianes

La **persegue de cristianes** pote es trasada de la sentenio 1 de la eda cristian asta oji. La prima cristianes ia es persegueda par causa de sua fida par iudis e par romanes ci ia controla la teras en cual cristianisme temprana ia estende. A la comensa de la sentenio 4, un forma de la relijio ia es legalida par la Proclama de Milan, e lo a fini ia deveni la eglesa statal de la Impero Roman.

La misionores cristian como ance convertidas a cristianisme ia es ojeto de persegue de la emerji de cristianisme, a veses asta es martirida par causa de sua fida.

La fendes de la eda medieval e spesial la Reformi Protestante, a veses ia provoca disputas sever entre ramos cristian asta persegue lunlotra.

En la sentenio 20, cristianes ia es persegueda par governas diversa incluinte la Impero Osmanian (muslim) en la forma de Jenoside Haieren, la Jenoside Asirian e la Jenoside Elinica, como ance la statos ateiste como la Uni Soviet e Txoson. En la Gera Mundal Du membros de alga eglesas cristian ia es persegueda par Deutxland Nazi per resiste la ideolojia nazi.

En tempos plu resente, la organiza misionor cristian Open Doors estima ce plu ca 200 milion cristianes es persegueda, xef en paises muslim como Pacistan e Arabia Saudi.

## Vide ance
* Atacas anticristian (lista)

## Lias esterna
* Los desanti un desduple de eglesas en Frans en la sete dias ultima
Tradision cristian

La **tradision cristian** es un colie de tradisiones composada de praticas o credes liada a cristianisme. Esta tradisiones eglesal ave plu o min autoria fundida en la natur de la praticas o credes e en la ramo.
Tradision Apostolal

La **Tradision Apostolal** o **Tradision Santa** es, seguente la defini de la Eglesa Catolica e de la Eglesa Ortodox, la parte de la Parola revelada par Dio cual no ia es scriveda en la Biblia ma cual segue vivente en la Eglesa. Acel transmete de la mesaje de Cristo ia es fada "de la comensa de cristianisme, par predica, atesta e culto. La apostoles ia transmete a sua seguores, la bispos e, tra estas, a tota la jeneras asta la fini de la tempos tota cual ia reseta de Cristo e ia aprende de la Spirito Santa".

## Referes
Spada

Un **spada** es un arma con un lama, intendeda per talia o puxa, cual es plu longa ca un cotela o un daga. La defini esata varia con la eda istorial o la rejion jeografial. Un spada es composada de un lama longa juntada a un manico. La lama pote es reta o curvida. Spada puxante ave un puntas acu a la lamas, e tenda es plu reta; Spadas taliante ave un borda agida a un o ambos lados de la lama, e es plu probable curvida. Multe spadas es desiniada per ambos talia e puxa.

La spada ia developa en la eda de bronze, evoluinte de la daga; la esemplos la plu temprana es datada a sirca 1600 aec. En la eda de fero, la spada ia resta alga corta e sin un garda de mano. La spada, como lo ia developa en la armada roman tarde, deveni la presedente de la spada european de la eda medieval, prima adotada como la spada de la periodo de migras, e sola sola en la eda medieval tarde, lo ia developa a la spada clasica con garda de mano. 

La usa de la spada es nomida spadoria o, en un contesto moderne, scrima. En la periodo moderne temprana, la spada ueste ia diverje a du formas fundal: la spadas puxante e la sabres, cual es spadas taliante, e comun con un punto. 

La spadas puxante como la stoco, e ultima la spadeta, ia es desiniada per lansi sua ojetos rapida e aplicante feris profunda. La desinia longa, reta, ma lejera e con bon ecuilibria, ia dona ce los es manobrable e matante en un duel, ma alga nonefetosa cuando usada en un move taliante. Un salta e puxa rapida e bon dirijeda pote fini un duel en secondos con sola la punto de la spada, cual ia condui a la developa de un stilo de combata cual semble multe la scrima moderne.

La sabre e spadas simil ia es plu pesosa e ia es plu comun usada en gera. Fabricada per talia e axi enemis multiple, comun montada sur un cavalo, la lama longa e curvida e sua pesia plu fronte, ia dona a lo un cualia matante a la campo de batalia. La plu de sabres ia ave ance puntos acu e lamas con du bordas acu, permete ce los es usada de perfora soldato pos soldato en un ataca de cavalores. La marina american ia reteni des miles de sabres en sua armeria an en la Gera Mundal du, e multe ia es donada a la infantria de marina en la gera a la Mar Pasifica como matxetes en la junglas.

Armas noneuropean cual es nomida "spada" inclui lamas con un borda como la simitar de asia Sude-ueste, la *[[dao]]* de Xina, e sua cusin, la *[[catana]]* de Japan. La *[[jian]]* de Xina es un esemplo de un spada con du bordas, como la varias european cual ia es derivada de la spada de la eda de fero. En Asia sude, sude-ueste, e sude-este, e Africa norde, la spadas ia evolui simil a los de Europa. Con la estende de la arabis e la europeanes colonial, spadas variosa ia es ance adotada par la popla de Africa sude e par la americanes orijinal.
Verlan

**Verlan** es un jergo de la jovenes en la lingua franses, distinguida par la inversa de silabas en un parola, fundida sur un tradision vea en franses. La nom "verlan", per esemplo, es derivada de "l'envers" (la inversa), e "céfran" es derivada de "français".

Jeneral, la silabas reteni la pronunsia de la silabas orijinal. Parolas cual fini con un consonante o un "e" muda jeneral reteni un vocal (tipal "eu") pos la consonante, e cade la vocal orijinal final: "femme" deveni "meuf", per esemplo. Otra regulas es aplicada per parolas de un silaba e los con tre silabas o plu. Per esemplo, "cigarette" pote deveni "garetsi" o "retsiga"

Alga parolas verlan, como "meuf", ia deveni tan comun ce los es adotada en la disionarios franses. E algas es tan comun ce los nesesa un inversa du: "meuf" deveni "feumeu", e "beur", derivada de "arabe", deveni "rebeu".

Verbos traduida a verlan no pote es fasil conjugada, e un gramatica verlan no esiste. Jeneral, on usa la infinitiva, partisipio pasada, o la forma progresante: "J'étais en train de pécho une bebon" ("me ia es seduinte un fem sesosa") en loca de cualce cosa como "je péchais...".

Car verlan es xef un lingua parlada, lo no ave un spele normal. Jeneral, la parola nova es speleda como un aprosima la plu bon.

Verlan es min un lingua ca un modo per separa o asentua alga parolas. Multe parolas en verlan refere a seso o drogas, relatada a la intende orijinal de asconde comunicas de la autorias sosial. Tipal, verlan es limitada a un o du parolas sinifiante en un frase, e es miscada con un jergo franses plu jeneral.

Verlan es usada par persones per marca sua identias como membros en (o esclui de) un grupo spesifada, plu comun jovenes en la sites e *[[banlieue]]* (areas de clases plu basa).
Catecisme

Un **catecisme** es un resoma o esplica de crede e servi como un introdui per aprende la Rituos Santa, tradisional usada en ensenia de relijio cristian a enfantes e convertidas adulte. Catecismes es libros de aprende de la crede (frecuente en forma de demandas segueda par respondes per memori) un formato ance usada en contestos nonrelijiosa.

## Catecismes catolica
La Catecisme de la Eglesa Catolica es la catecisme cual es la plu estendeda entre la catolicas oji. Lo es la catecisme ofisial de la Eglesa.

Per catolicas, tota la testos canonal de la Biblia, la tradision de la Eglesa e la interprete de estas par la Mestria de la Eglesa constitui la recurso plu bon per ateni entera la revela a umanas. Catolicas crede ce la scriveda santa e la tradision santa conservada e interpreteda par la Mestria de la Eglesa es ambos nesesada per ateni un comprende completa de tota la revela par Dio.

## Vide ance
* Catecisme de la Eglesa Catolica
Bargoens

**Bargoens** (pronunsiada ~barghuns*) es un jergo fundida sur la lingua nederlandes (la plu comun, la dialeto de Holland, spesial de Amsterdam) cual ia developa en la sentenio 17 e usada par criminores, vagabones, e otras como un codigo secreta. Aora, la parola refere plu comun a la forma parlada en la sentenio 19 tarda e sentenio 20 temprana. 

An ce la jergo ia deveni oscur, alga parolas ia deveni un parte de la nederlandes propre. *hufter* (~heufter, "pixeta"), *gappen* (~ghape, "fura"), e *poen* (~pun, "mone") es aora comun. Como en multe jergos, multe parolas relata a crimin, mone, e seso.

Car Amsterdam ia ave un popla grande de Iudis, bargoens ave multe parolas adotada de ides. Esemplos inclui *sjacheren* (~xakhere, "negosia"), *mesjogge* (~mexoghe, "loco"), *jatten* (~iate, "manos, fura"), *gabber* (~ghaber, "ami, camerada"), *tof* ("grande"), e *hachelen* (~hakhele, "come").

La nom de esta jergo es prosima a *baragouin*, cual sinifia jergo en franses, cual deriva posible de bresonica *bara gwin* ("pan e vino") o de *bourgondisch* (pd, la lingua de Burgundia).

: *En esta article, "kh" representa /x/, "gh" /ɣ/, e "eu" /œ/ o /ø/; totas es prosima, no esata (indicada par ~); la respele es per la dialeto de Holland, spesial de Amsterdam.

## Esemplos

La nometas de la monetas nederlandes (ante la euro) ia es ance bargoens:
Shelta

Shelta (pronunsiada ~xelta) es la lingua parlada par la *[[traveller]]s* ("nomadas") eres, spesial en Er e Britan. Lo es ance nomida la *cant* ("jergo"), e a parlores en Er como la *gammon*. Lo es comun usada como un criptolingua per esclui stranjeres de comprende conversas entre travellers. La cuantia esata de parlores nativa es difisil per divina, ma Ethnologue sujeste 30 mil en Britan, ses mil en Er, e dui mil en la SUA. La colie de parolas shelta la plu temprana es de 1808; donce, la lingua ia esiste a min en la sentenio 18 temprana. Alga spesialistes sujeste ce lo estende a la sentenio 14.

La orijina de la parola "shelta" es probable eres *siúl* (~xul, "pasea"), *siúltóir* (~xultor, "paseor") o *siúladh* (~xula, "un pasea"). La parola eres tradisional per la travelleres es *an lucht siúlta* (~an luht xulte, "la popla paseante").

Shelta es videda oji como un lingua miscada cual deriva de un comunia de popla nomada en Er cual ia parla xef la lingua eres. La comunia ia esperia plu tarda un periodo de bilingualisme, cual ia resulta en un lingua fundida forte en engles eres con influes forte de eres mesma. Car la varias de shelta mostra grados diferente de englesi, lo es difisil per determina la estende de la sustrato eres. La Oxford Companion to the English Language sujeste ce lo es sirca du a tre mil parolas. Pos cuando multe eres ia migra a America Norde en la sentenios 19, la lingua ia deveni multe plu englesida.

La plu de parolas unica ia es formida de eres par aplica cuatro tecnicas: inversa, metatese, afisa, e sustitui:
*inversa: eres *póg* ("besa") deveni *gop*, *mac* (fio) deveni *cam*.
*metatese: consonantes es transponada, pe *cailin* ("xica") deveni *lakeen*, *doras* ("porte") deveni *rodas*.
*afisa:  la prefisa de sonas (tipal s, g, e gr), pe *athair* ("padre") deveni *gather*, *obair* ("labor") deveni *gruber*.
*sustitui: la ajunta de sonas acaso en parolas eres.

Shelta usa ance parolas con otra sinifias, e parolas de otra linguas. Sirca 10% de parolas en shelta es emprestada de romani, pe *gadje* ("stranjer"), *kushti* (~cuxti, "bon"). Shelta es un lingua parlada e no normal scriveda. Spele pote segue modeles engles o eres:
sposida pote es speleda *lohsped* o *lósped*; fema es *byohr* o beoir''.
Impero de Alexandro

La **Impero de Alexandro** ia es un impero macedonian cual inclui Elas e un parte grande de Asia sude-ueste. Lo ia dura sirca des anios.

Ante la sentenio cuatro aec, Macedonia ia es un rena peti estra la area dominada par la site-statos grande de Atina, Sparta, e Teba, e per un periodo corta, dominada par la Impero Acemenan. En la rena de re Filipo du de Macedonia (359–336 aec), Macedonia ia domina Elas continental e Tracia par concista e diplomatia. Con un armada reformida conteninte falanjes brandinte lansias *sarissa*, Filipo ia concista la potias vea de Atina e Teba en la Batalia de Ceronea en 338 aec. Alexandro la Grande, la fio de Filipo, como comandor de un federa de statos elinica, ia reali la intende de sua padre per comanda tota Elas cuando el destrui Teba pos ce la site ia rebela. 

En la campania seguente, Alexandro ia vinse la Impero Acemenan e la teritoria cual estende a la Rio Indo. Per un periodo corta, sua impero ia es la plu potiosa en la mundo. Lo ia es la stato elinica defininte, comensante la comensa de un periodo nova de la sivilia de Elas antica. Artes e leteratur elinica ia flori en la paises concistada, e avansas en filosofia, injenia, e siensa ia sperde tra multe de la mundo antica. De importa spesial ia es la scrives de Aristotele, la ensenior privata de Alexandro, cual deveni la funda de filosofia de la ueste.

Pos la mori de Alexandro en 323 aec, la Geras de la Diadocos, e la divide de la impero, Macedonia ia resta como un sentro cultural e political en la rejion mediteraneo, con la Impero Ptolemean, la Impero Seleucan, e la Rena de Pergamon. La declina de Macedonia ia comensa en la eras Macedonian e la asende de la Impero Roman como la potia xef de la Mediteraneo. A la fini de la Gera Macedonian tre en 168 aec, la monarcia de Macedonia ia es abolida, e ia es recambiada par statos-clientes. Pos un plu gera e corta periodo de revive, Macedonia ia deveni un provinse de la Impero Roman en 148 aec.
Nomes de natal

**Natal** ave multe nomes simil e diferente en la linguas de Europa e de otra paises cual selebra la nase de Cristo.

Multe linguas romanica, celtica, e an turces usa parolas derivada de latina: 
*Latina: *natalis* ("nase"):
*Italian: *natale*
*Portuges: *natal*
*Catalan: *nadal*
*Espaniol: *navidad*
*Franses: *noël*
*Eres: *nollaig*
*Cimri: *nadolig*
*Turces: *noel*

La linguas germanica e uralica de Europa norde usa la nom de la festa antica de inverno media en Scandinavia:
*Islansce: *jól*
*Dansce: *jul*
*Norsce: *jul*
*Svensce: *jul*
*Suomi: *joulu*
*Esti: *jöulud*

Engles e nederlandes usa nomes cual sinifia "misa de Cristo":
*Engles: *christmas*
*Nederlandes: *kerstmis* (o *kerstfeest* - "festa de Cristo", o simple *kerst*)

En alga linguas de Europa sentral, los usa un nom vea de deutx: 
*Deutx: *weihnachten* ("santa notes")
*Txesco *vánoce*
*Slovensce: *vianoce*

Alga linguas slavica usa nomes derivada de sua varia de "nase de Dio" o simple "Dio":
*Belarusce: *Божае Нараджэньне* (bojaie naradjenie)
*Polsce: *noże narodzenie*
*Corvatsca: *bozic*
*Serbsce: *Божи* (boji)
*Slovenian: *Bôžič* 

Otra linguas usa "nase de Cristo":
*Rusce: *Рождество́ Христо́во* (rojdestvo hristovo)
*Ucrainsce: *Різдво Христове* (riedvo hristove)
*Xcip: *krishtlindje*
*Cartuli: *ქრისტეს შობა*, *შობა* (krist'es xoba, o xoba, "nase")
*Esperanto: *kristnasko*

Lietuvisce usa un parola derivada de latina (pd, *calendae*, la prima dia de la mense): 
*Lietuvisce: *kalédos*

Balgarsce usa multe varias, relatada a los de otra linguas: 
*Balgarsce: *Коледа*, *Рожд*, *Рождество Христово*, *Божик* (koleda, rojd, rojdestvo hristovo, bojic)

Du linguas usa un nom de balgarsce *крачун* (kratxun, "solstisio de inverno"), e un usa un nom con la mesma sinifia:
*Magiar: *Karácsony* 
*Romanian: *cräciun*
*Euscara: *Eguberriak* ("dia de orijin", pd "solstisio de inverno")
Sinterklaas

**Sinterklaas** o Sint-Nicolaas es un carater lejendal fundida sur San Nicola, la padron santa de enfantes. La festa de Sinterklaas es selebrada sur la dia de nom de San Nicola sur ses desembre. La es selebrada anial con la dona de donadas a la sera ante la dia (sinco desembre) o la matina seguente, en Nederland, Beljia, Luxemburg, e Frans norde, e en la colonias pasada de Nederland en la Caribe e Suriname

Sinterklaas es la fonte xef de la imaje popular de Santa Claus en America Norde e otra partes de la mundo, ci jua un rol sinifiante en la selebra de Natal.
Nomes personal per elefen (lista)

**Nomes de persones per elefen**

Esta listas es sujestes per nomes comun, spesial los comun en la linguas romanica. Lo es sola sujestes, e cada person, natural, pote usa cualce nom cual el prefere! Plu, car elefen es intendeda per la mundo intera, on ave multe nomes posible de otra paises, cultures, e linguas cual un lista corta como esta no pote inclui.

La plu de nomes european es derivada de nomes ivri (de la Biblia), elinica e latina (de mitos), linguas germanica, o linguas slavica. Per elefen, los es cambiada per segue la fonotatica de elefen, con la gol de no sutrae la reconosablia.

Vide ance: Nom personal
Sally Ride

**Sally Kristen Ride** (May 26, 1951 – July 23, 2012) ia es un astronauta, fisiciste, e injenior american. Naseda en Los Angeles, el ia reseta un diploma dotoral en fisica en 1978 de la Universia de Stanford, en cuando rexerca la interata de raios X con media interstelal. Astrofisica e laseres de eletrones libre ia es sua areas de studia spesial. El ia deveni un membro de NASA en 1978 e ia deveni la fem american prima en spasio en 1983. El ia es la fem tre en spasio, pos du cosmonautas rusce, Valentina Tereshkova (1963) e Svetlana Savitskaya (1982). Ride ia es ance la astronauta american la plu joven, de 32 anios en 1983. 

Pos vola du veses en la Challenger, el ia parti de NASA en 1987. El ia labora per la Sentro per Securia e Controla de Armas Internasional a la Universia de California a San Diego, como un profesor de fisica, rexercante xef otica nonlinial e la sperde Thomson. El ia servi en la comites cual ia investiga la desastres de Challenger e Columbia, la sola person ci ia servi en ambos. Seguente la investiga de la desastre de Challenger, Ride ia es asiniada a la xeferia de NASA en Washington, DC, do el ia gida la emprende prima de stratejia e ia fundi la Ofisia de Esplora de NASA.  

Ride ia es multe privata sur sua vive personal. En 1982, el ia sposi astronauta Steve Hawley, ma los divorsa en 1987. Sua anunsia de mori ia revelada ce el ia es omosesal, e ia ave un camerada per 27 anios, Tam O'Shaugnhessy, un profesor de psicolojia de educa a la Universia Statal de San Diego e un ami de enfantia.

Ride ia mori de canser de la pancreas a 23 julio 2012. Pos sua mori, lo ia es revelada ce el ia furni General Donald Kutyna informa clavin sur O-anelos, pd ce los deveni rijida a temperatures basa, cual ia condui ultima a la identifia de la causa de la esplode de Challenger. Seguente seni, sua senes ia es enterada a lado de sua padre en Santa Monica, California